SOMO MAR 8
Ang’o Momiyo Nyasaye Oweyo Richo gi Chandruok Mondo Obedie?
1. Richo ne ochakore nade?
Richo ne ochakore e piny kane Satan owacho miriambo mokwongo. Ne ochwe Satan kaka malaika makare chuth, kata kamano, ne “ok ochung’ e adiera.” (Johana 8:44) Ne onyago gombo mar yudo lamo ma en ratiro mar Nyasaye kende. Satan ne owuondo Hawa, dhako mokwongo, kendo ne owuonde mondo oluwe kar luwo Nyasaye. Adam ne oriwo Hawa lwedo e ketho chik Nyasaye. Yiero mar Adam ne okelo chandruok koda tho.—Som Chakruok 3:1-6, 19.
Kane Satan owacho ne Hawa ni oketh chik Nyasaye, ne ochako ng’anjo ne ratiro mar Nyasaye mar bedo jaloch, kata ne duong’ne kaka jal Mamalo Chutho. Thoth dhano oseriwo Satan lwedo e kwedo Nyasaye kaka Jaloch. Omiyo Satan osebedo jaloch kata “jaduong’ mar pinyni.”—Som Johana 14:30; 1 Johana 5:19.
2. Be chwech mar Nyasaye ne orem e yo moro?
Tije duto mag Nyasaye gin makare chuth. Dhano koda malaike ma ne Nyasaye ochweyo ne nigi nyalo mar makore gi chike Nyasaye e yo makare chuth. (Rapar mar Chik 32:4, 5) Nyasaye ne ochweyowa gi nyalo mar yiero timo gik makare kata gik maricho. Nyalono miyowa thuolo mar nyiso ni wahero Nyasaye.—Som Jakobo 1:13-15; 1 Johana 5:3.
3. Ang’o momiyo Nyasaye oweyo richo mondo obedie nyaka chil kawuono?
Kuom kinde, Nyasaye oseweyo ng’anjo ne loch mare mondo odhi nyime. Nikech ang’o? Mondo onyis ni onge ber mabedoe e bwo loch moro amora mopogore gi mare. (Eklesiastes 7:29; 8:9) Wachno nenore maler sani bang’ higini 6,000 mag loch mar dhano. Joloch ma dhano ok osetieko chuth lweny, mahundu, timbe maok kare, kata tuoche.—Som Yeremia 10:23; Jo Rumi 9:17.
Mopogore gi loch mar dhano, loch mar Nyasaye kelo ber ne jogo morwako lojno. (Isaiah 48:17, 18) Machiegni, Nyasaye biro tieko sirkande duto mag dhano. Mana jogo moyie ni Nyasaye oloch e wigi ema biro dak e piny.—Isaiah 11:9.Som Daniel 2:44.
4. Horuok mar Nyasaye miyowa thuolo mar timo ang’o?
Satan nowacho ni dhano tiyo ne Jehova mana nikech gik ma giyudo kuome. Be diher nyiso kuom ngimani ni wachno en miriambo? Mano nyalore! Horuok mar Nyasaye miyowa thuolo mar nyiso ka be wadwaro ni Nyasaye oloch e wiwa kata wadwaro ni dhano ema oloch e wiwa. Wanyiso yiero ma wasetimo kuom ngima ma waluwo.—Som Ayub 1:8-12; Ngeche 27:11.
5. Wanyalo timo ang’o mondo wanyis ni wayiero Nyasaye obed Jalochwa?
Wanyalo yiero Nyasaye obed Jaloch marwa kuom manye kendo luwo lamo madier ma otenore e Wach Nyasaye, ma en Muma. (Johana 4:23) Wanyalo tamore Satan kik loch e wiwa kuom weyore gi siasa koda lweny, mana kaka Yesu ne otimo.—Som Johana 17:14.
Satan tiyo gi tekone mondo omi timbe anjawo koda timbe makelo hinyruok onere kaka timbe mabeyo. Ka watamore luwo timbe ma kamago, moko kuom osiepewa koda wedewa nyalo jaro kata kwedowa. (1 Petro 4:3, 4) Omiyo timo yiero en gima ochomowa. Be wabiro makore gi jogo mohero Nyasaye? Be wabiro luwo chikene mag rieko kendo mag hera? Ka watimo kamano, wabiro nyiso ni Satan ne oriambo kane owacho ni e bwo tem, onge ng’ato ang’ata manyalo winjo Nyasaye.—Som 1 Jo Korintho 6:9, 10; 15:33.
Hera mar Nyasaye ne dhano miyo wabedo gadier chuth ni richo koda chandruok norum. Jogo manyiso e ngimagi ni giyie gi wachno biro dak e mor e piny nyaka chieng’.—Som Johana 3:16.
Puonjri Weche Momedore
Ang’o ma Muma Puonjo Kuom Adier?
Ang’o Momiyo Nyasaye Oweyo Chandruok Mondo Obedie?
Ji mang’eny neno ni Nyasaye ema kelo chandruok duto ma ji yudo e piny. In ineno nade? Puonjri gima Nyasaye wacho kuom gimomiyo chandruok nitie.
luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn